CELEX: 52017PC0731
Language: da
Date: 2017-12-04
Title: Forslag til RÅDETS FORORDNING om midlertidig suspension af den fælles toldtarifs autonome toldsatser for visse varer af en art, som skal monteres eller anvendes i luftfartøjer, og ophævelse af forordning (EF) nr. 1147/2002

EUROPA-KOMMISSIONEN
            Bruxelles, den 4.12.2017
            COM(2017) 731 final
            2017/0324(NLE)
            Forslag til
            RÅDETS FORORDNING
            om midlertidig suspension af den fælles toldtarifs autonome toldsatser for visse varer af en art, som skal monteres eller anvendes i luftfartøjer, og ophævelse af forordning (EF) nr. 1147/2002
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Ved Rådets forordning (EF) nr. 1147/2002 fastsættes midlertidig suspension af de autonome satser i den fælles toldtarif ved indførsel af visse varer med luftdygtighedsattester. Luftdygtighedsattester (i vore dage kaldet "godkendte frigivelsescertifikater") blev udstedt af de nationale luftfartsmyndigheder i luftfartøjets registreringsstat, og de certificerede, at de dele, der er monteret i luftfartøjet, er fremstillet i overensstemmelse med godkendte konstruktionsdata ifølge den daværende gældende luftfartslovgivning. Ved Rådets forordning (EF) nr. 1147/2002 blev toldprocedurerne forenklet for toldfri indførsel af dele, komponenter og andre varer, som anvendes til fremstilling, reparation, vedligeholdelse, genopbygning, ændring eller ombygning af luftfartøjer, og som tidligere blev importeret i henhold til forskellige toldsuspensionsprocedurer (f.eks. "proceduren for aktiv forædling", "proceduren for særligt anvendelsesformål" og "toldoplagsproceduren").
            
            
               Nogle bestemmelser i forordningen skal ajourføres af hensyn til den retlige og teknologiske udvikling. For at sikre overholdelsen af den retlige udvikling i luftfartssektoren bør bestemmelser nærmere bestemt henvise til "godkendte frigivelsescertifikater" (dvs. Det Europæiske Luftfartssikkerhedsagenturs (EASA's) formular 1 eller tilsvarende) frem for "luftdygtighedsattester". Ligeledes er begrebet "original attest" forældet, idet attester i mellemtiden udstedes i elektronisk form.
            
            
               Nationale myndigheder har anlagt uensartede holdninger til, hvorvidt varer, som importeres med en "luftdygtighedsattest", og som er omfattet af suspension af toldsatser, jf. forordning (EF) nr. 1147/2002, udelukkende må anvendes i civile luftfartøjer, eller om de må anvendes i både civile og militære luftfartøjer. Af hensyn til en konsekvent fortolkning og en ensartet gennemførelse er der behov for at afklare disse bestemmelser. Det påtænkes derfor at tillade, at dele bestemt til militære luftfartøjer også er omfattet af toldsuspensionen, så længe de ledsages af det godkendte frigivelsescertifikat eller tilsvarende. Dette forslag er i overensstemmelse med toldlovgivningen, som udvider den forenklede afslutning af proceduren for aktiv forædling til at omfatte militære luftfartøjer, idet der i artikel 324, stk. 1, litra c), i Kommissionens gennemførelsesforordning (EU) 2015/2447 ikke skelnes mellem civile og ikkecivile luftfartøjer, hvad angår den forenklede afslutning af proceduren for aktiv forædling.
            
            
               Af hensyn til retssikkerheden og for at sørge for en ensartet anvendelse af forordningen vil Kommissionen ifølge forslaget blive bemyndiget til at fastsætte en liste over koder, jf. den kombinerede nomenklatur i Rådets forordning (EØF) nr. 2658/87, hvormed de pågældende varer kan tariferes, og en liste over de certifikater, der kan anses for ækvivalente med EASA formular 1-certifikater. Bemyndigelsen gør det også muligt hurtigt at ændre disse koder eller lister om nødvendigt. 
            
            
               Af hensyn til retssikkerheden og klarheden bør den gældende forordning ophæves frem for at ændres. Den foreslåede nye forordning tydeliggør, forenkler og mindsker den administrative byrde for de erhvervsdrivende og toldmyndighederne, og den understøtter EU-luftfartsindustriens konkurrenceevne.
            
            
               •Sammenhæng med de gældende regler på samme område
            
            
               Med foranstaltningen mindskes den administrative byrde for medlemsstaternes toldmyndigheder og de erhvervsdrivende i luftfartøjssektoren, da foranstaltningen mindsker behovet for at anvende suspensive toldordninger som f.eks. toldlempelse af varer på grund af deres endelige anvendelse og lempelser for aktiv forædling eller toldoplag.
            
            
               •Sammenhæng med Unionens politik på andre områder
            
            
               
                  Forslaget er i tråd med EU's luftfartspolitik og bygger på processen med gensidig anerkendelse af godkendte frigivelsescertifikater mellem EU og tredjelande. Forslaget følger nærmere bestemt EU-politikken om fælles regler for civil luftfart og om oprettelse af et europæisk luftfartssikkerhedsagentur (forordning (EF) nr. 216/2008). Forslaget er derudover i overensstemmelse med EU-politikken om vedvarende luftdygtighed af luftfartøjer og luftfartøjsmateriel, -dele og -apparatur (forordning (EF) nr. 1321/2014) og om gennemførelsesbestemmelser for luftdygtigheds- og miljøcertificering af luftfartøjer og hermed forbundet materiel, dele og apparatur og for certificering af konstruktions- og produktionsorganisationer (forordning (EF) nr. 748/2012). 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Retsgrundlaget for dette forslag er artikel 31 i traktaten om Den Europæiske Unions funktionsmåde (TEUF).
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  Genstanden for forslaget hører under EU's enekompetence. Nærhedsprincippet finder derfor ikke anvendelse.
               
            
            
               •Proportionalitetsprincippet
            
            
               
                  Forslaget er i overensstemmelse med proportionalitetsprincippet. Forordningen går ikke ud over, hvad der er nødvendigt for at nå de tilstræbte mål i overensstemmelse med artikel 5, stk. 4, i traktaten om Den Europæiske Union.
               
            
         
         
            
               •Valg af retsakt
            
            
               Ifølge artikel 31 i TEUF gælder følgende: "Rådet fastsætter på forslag af Kommissionen toldsatserne i den fælles toldtarif". Derfor er en rådsforordning den eneste egnede retsakt.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               
                  Sideløbende med forslaget og i overensstemmelse med artikel 4 i Rådets forordning (EF) nr. 1147/2002 forelægger Kommissionen Rådet en rapport om anvendelsen af forordningen. I denne rapport, der bygger på oplysninger fra medlemsstaterne for perioden 2014-2016, konkluderes det, at den vigtigste begrundelse for forenklingen og suspensionen stadig er gyldig. Den administrative byrde for de erhvervsdrivende og toldmyndighederne mindskes betydeligt.
               
               
                  Ifølge rapportens konklusion er den gældende forordning fortsat relevant og effektiv, idet den mindsker toldernes administrative byrde, ved at der åbnes mulighed for et alternativ til de særlige toldprocedurer såsom bevilling vedrørende særligt anvendelsesformål og toldtilsynet i den forbindelse. Visse bestemmelser i den gældende forordning vedrørende de godkendte certifikater og procedurer for reparerede varer må dog afklares yderligere. Det fremgår klart af rapporten, at anvendelsen af den gældende forordning har stor betydning for effektiviteten for både erhvervsdrivende og toldmyndighederne. Navnlig ved at sammenholde anvendelsen af luftdygtighedsattesten med den foreskrevne tidsfrist for proceduren for særligt anvendelsesformål står det klart, at tidsbesparelsen er ækvivalent med den tid, som er nødvendig for at tillade proceduren for særligt anvendelsesformål.
               
            
            
               •Høringer af interesserede parter
            
            
               
                  Kommissionen afholdt flere høringer, hvor erhvervslivet blev informeret om den påtænkte fremgangsmåde. Kommissionen afholdt blandt andet flere møder med Sammenslutningen af Europæiske Luftfartsselskaber og sammenslutningen af rum- og forsvarsindustrier.  De erhvervsdrivende gav overordnet set deres samtykke til forslaget. Kommissionen rådførte sig desuden med Det Europæiske Luftfartssikkerhedsagentur (EASA). Medlemsstaterne blev informeret via ekspertgruppen inden for Gruppen for Økonomiske Tarifspørgsmål (ETQG) og Gruppen for Told- og Statistiknomenklaturen under Toldkodeksudvalget (KN-gruppen). Medlemsstaterne gav udtryk for, at de støttede Kommissionens forslag.  
               
            
            
               •Konsekvensanalyse
            
            
               
                  Der er ikke udarbejdet en konsekvensanalyse for dette forslag, fordi der ikke er tale om nye økonomiske, miljømæssige eller sociale virkninger af betydning, og politiske valg er ikke påkrævet.
               
            
            
               •Målrettet regulering og forenkling
            
            
               Den gældende forordning har vist sig at være til stor gavn for EU's luftfartsindustri (toldfri behandling af varer indrømmes mod forevisning af et certifikat) og medlemsstaternes forvaltninger (accept af certifikater af en særlig type, hvilket er mindre byrdefuldt end de tidligere anvendte suspensive toldordninger). De gavnlige virkninger for industrien afspejles i den gradvise forøgelse i 2014-2016 af værdien af import med luftdygtighedsattester (ca. 11,3 mia. EUR i 2014, 14,9 mia. EUR i 2015 og 18,5 mia. EUR i 2016). Kommissionen forelægger Rådet en rapport om anvendelsen af forordningen (se ovenfor).
            
            
               •Grundlæggende rettigheder
            
            
               
                  Forslaget har ingen indvirkning på de grundlæggende rettigheder.
               
            
            
               4.VIRKNINGER FOR BUDGETTET
            
            
               Forslaget har ingen finansielle virkninger. De erhvervsdrivende i sektoren kunne anvende suspensive toldordninger, selv før Rådets forordning (EF) nr. 1147/2002 trådte i kraft, og der indføres ingen væsentlige ændringer med forslaget.
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               De foreslåede foranstaltninger vil skulle forvaltes under Den Europæiske Unions integrerede toldtarif (Taric) og anvendes af medlemsstaternes toldmyndigheder.
            
            
               2017/0324 (NLE)
            
         
         
            
               Forslag til
            
            
               RÅDETS FORORDNING
            
            
               om midlertidig suspension af den fælles toldtarifs autonome toldsatser for visse varer af en art, som skal monteres eller anvendes i luftfartøjer, og ophævelse af forordning (EF) nr. 1147/2002
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 31,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved Rådets forordning (EF) nr. 1147/2002
                  1
                blev den fælles toldtarifs autonome toldsatser midlertidigt suspenderet for visse dele, komponenter og andre varer af en art, som skal monteres eller anvendes i civile luftfartøjer, når disse importeres med luftdygtighedsattester. Ved forordningen blev toldprocedurerne for toldfri indførsel af dele, komponenter og andre varer, der anvendes til fremstilling, reparation, vedligeholdelse, genopbygning, ændring eller ombygning af luftfartøjer forenklet. Grundet den omfattende tekniske og retlige udvikling, som har fundet sted siden 2002, må forordning (EF) nr. 1147/2002 tilpasses, og den bør af klarhedshensyn ophæves. 
            
            
               (2)Ifølge de oplysninger, der er modtaget fra medlemsstaterne, er den midlertidige suspension, som blev indført ved forordning (EF) nr. 1147/2002, fortsat nødvendig for at opfylde målet om at lette den administrative byrde for både de erhvervsdrivende i luftfartøjssektoren og for medlemsstaternes toldmyndigheder, fordi import i henhold til særlige procedurer med toldtilsyn, såsom endelig anvendelse, aktiv forædling eller toldoplag, ville være byrdefuld. Den midlertidige suspension bør derfor forlænges.
            
            
               (3)I betragtning af, at priserne på dele og komponenter, der anvendes i luftfartøjssektoren, normalt er meget højere end priserne på tilsvarende varer til andre formål, er der meget lav risiko for, at toldfrit indførte varer måtte blive anvendt inden for andre industrigrene, og at den midlertidige suspension vil blive misbrugt. 
            
            
               (4)Ved Kommissionens forordning (EU) nr. 748/2012
                  2
                er det fastsat, at for at en del er egnet til at blive installeret i et typecertificeret produkt, skal den ledsages af et godkendt frigivelsescertifikat (EASA-formular 1) udstedt af en part, der af EU's luftfartsmyndigheder er godkendt til dette. Suspensionen af toldsatser bør derfor betinges af, at der forelægges et godkendt frigivelsescertifikat.
            
            
               (5)Desuden bør ækvivalente certifikater, der er udstedt af tredjelande, og certifikater, der er udstedt inden for rammerne af bilaterale luftfartssikkerhedsaftaler med Unionen forud for oprettelsen af Det Europæiske Luftfartssikkerhedsagentur (EASA), ligeledes accepteres som et alternativ til et godkendt frigivelsescertifikat (EASA-formular 1).
            
            
               (6)I betragtning af, at visse certifikater kun udstedes i elektronisk form, bør det være muligt at indgive certifikater ved at anvende enten elektroniske databehandlingsteknikker eller andre midler med henblik på at drage fordel af suspensionen.
            
            
               (7)Kan der ikke forelægges et certifikat på det tidspunkt, hvor varen angives til overgang til fri omsætning, bør sælgeren af varen forelægge en erklæring med certifikatets referencenummer, således at medlemsstaternes toldmyndigheder kan kontrollere de varer, som overgår til fri omsætning.  
            
            
               (8)Toldmyndighederne bør for importørens regning kunne anmode om ekspertbistand fra en repræsentant for de nationale luftfartsmyndigheder, hvis de har en begrundet formodning om, at certifikater er forfalskede. Før der træffes foranstaltninger af den art, bør toldmyndighederne tage hensyn til den mængde af varer, som skal importeres, det skyldige toldbeløb, hvis suspensionen i henhold til denne forordning ikke fandt anvendelse, og risikoen for, at omkostningerne ved en ekspertudtalelse vil overstige importørens fordel ved toldsuspensionen i det tilfælde, at reglerne for udstedelse af disse certifikater ifølge ekspertudtalelsen ikke er overtrådt, således at de erhvervsdrivende ikke pålægges unødige byrder.
            
            
               (9)For at sikre ensartede betingelser for gennemførelsen af denne forordning bør Kommissionen tildeles gennemførelsesbeføjelser med henblik på at oprette en liste over de positioner, underpositioner og koder i den kombinerede nomenklatur som fastsat i Rådets forordning (EØF) nr. 2658/87
                  3
               , hvori de varer, som er omfattet af en suspension i henhold til nærværende forordning, er tariferet, oprette en liste over certifikater, der er ækvivalente med det godkendte frigivelsescertifikat EASA-formular 1, og opstille en model for erklæringer, som kan forelægges toldmyndighederne, hvis et certifikat ikke kan forelægges på det tidspunkt, hvor varerne angives til overgang til fri omsætning. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011
                  4
               .
            
            
               (10)I lyset af de omfattende ændringer, som foretages ved nærværende forordning, med hensyn til de varer, der er omfattet af suspension af autonome toldsatser, de godkendte frigivelsescertifikater, der kan accepteres, og procedurerne samt hensynet til klarheden, bør forordning (EF) nr. 1147/2002 ophæves —  
            
            
               VEDTAGET DENNE FORORDNING:
            
            
               Artikel 1
            
            
               De autonome satser i den fælles toldtarif, der er fastsat i forordning (EØF) nr. 2658/87, suspenderes for dele, komponenter og andre varer af en art, som skal monteres eller anvendes i luftfartøjer, og dele deraf i løbet af disses fremstilling, reparation, vedligeholdelse, genopbygning, ændring eller ombygning. 
            
         
         
            
               Kommissionen opretter ved gennemførelsesretsakter en liste over de positioner, underpositioner og koder i den kombinerede nomenklatur, jf. forordning (EØF) nr. 2658/87, hvori de varer, som er omfattet af suspensionen, er tariferet. Gennemførelsesretsakterne vedtages efter undersøgelsesproceduren i artikel 4.
            
            
               Artikel 2
            
            
               1.For at varer kan være omfattet af den suspension, der fastsættes ved artikel 1, skal klarereren indgive et godkendt frigivelsescertifikat (EASA-formular 1) som fastsat i tillæg I i bilag I til forordning (EU) nr. 748/2012 eller et ækvivalent certifikat til toldmyndighederne, når vedkommende forelægger toldangivelse med henblik på overgang til fri omsætning. Toldangivelsen med henblik på overgang til fri omsætning skal indeholde en henvisning til certifikatets referencenummer. 
            
            
               Certifikatet skal indgives ved hjælp af elektroniske databehandlingsteknikker eller andre midler. 
            
            
               Kommissionen skal ved gennemførelsesretsakter oprette en liste over certifikater, som anses for at være ækvivalente med det godkendte frigivelsescertifikat (EASA-formular 1). Gennemførelsesretsakterne vedtages efter undersøgelsesproceduren i artikel 4. 
            
            
               2.Uanset stk. 1 gælder det, at hvis et certifikat ikke kan forelægges på det tidspunkt, hvor varerne angives til overgang til fri omsætning, kan klarereren i stedet forelægge en erklæring på handelsfakturaen eller et dokument, der er vedhæftet en sådan faktura. Erklæringen skal indeholde certifikatets referencenummer. For varer, som importeres med henblik på reparation eller vedligeholdelse, og som har mistet deres luftdygtighedsstatus, skal erklæringen henvise til det originale certifikatnummer.
            
            
               Erklæringen skal underskrives af sælgeren af varen. 
            
            
               Erklæringen skal opstilles i overensstemmelse med den model, som Kommissionen fastlægger ved gennemførelsesretsakter. Gennemførelsesretsakterne vedtages efter undersøgelsesproceduren i artikel 4. 
            
            
               Artikel 3
            
            
               Hvis toldmyndighederne har en begrundet mistanke om, at et certifikat, der indgives i medfør af artikel 2, stk. 1, er forfalsket, kan de anmode om en ekspertudtalelse fra en repræsentant for de nationale luftfartsmyndigheder. Importøren skal afholde omkostningerne ved ekspertudtalelsen. 
            
            
               Når det skal besluttes, hvorvidt der skal anmodes om en ekspertudtalelse, skal toldmyndighederne tage hensyn til den mængde af varer, som skal importeres, det skyldige toldbeløb, hvis suspensionen i henhold til denne forordning ikke fandt anvendelse, og risikoen for, at omkostningerne ved en ekspertudtalelse vil overstige importørens fordel ved toldsuspensionen i det tilfælde, at reglerne for udstedelse af disse certifikater ifølge ekspertudtalelsen ikke er overtrådt.
            
            
               Artikel 4
            
            
               Kommissionen bistås af det Toldkodeksudvalg, der er nedsat ved artikel 285 i Europa-Parlamentets og Rådets forordning (EU) nr. 952/2013
                  5
               . Dette udvalg er et udvalg som omhandlet i forordning (EU) nr. 182/2011.
            
            
               Når der henvises til dette stykke, finder artikel 5 i forordning (EU) nr. 182/2011 anvendelse. 
            
            
               Artikel 5
            
            
               Forordning (EF) nr. 1147/2002 ophæves. Henvisninger til den ophævede forordning gælder som henvisninger til nærværende forordning.
            
            
               Artikel 6
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
            
               Den anvendes fra den [1. marts 2018].
            
         
         
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
            
               FINANSIERINGSOVERSIGT
            
            
               1.FORSLAGETS/INITIATIVETS RAMME 
            
            
               Rådets forordning om midlertidig suspension af den fælles toldtarifs autonome toldsatser for visse varer af en art, som skal monteres eller anvendes i luftfartøjer, og ophævelse af forordning (EF) nr. 1147/2002
            
            
               2.BUDGETPOSTER
            
            
               X
                     Forslaget har ingen finansielle virkninger
            
            
               ◻
                     Forslaget har ingen finansielle virkninger for udgifterne, men har følgende finansielle virkninger for indtægterne:
            
            
               (i mio. EUR, 1 decimal)
            
            
                     
                  
                  
                     
                  
               
                     
                        Budgetpost
                     
                  
                  
                     
                        Indtægter
                     
                     
                  
                  
                     
                        12-måneders-periode fra dd/mm/åååå
                     
                  
                  
                     
                        [År 2017]
                     
                  
               
                     
                  
                  
                     
                  
                  
                     
                  
                  
                     
                  
               
            
                     
                        Efter foranstaltningens iværksættelse
                     
                  
               
                     
                        Budgetpost
                     
                  
                  
                     
                  
               
                     
                  
                  
                     
                  
               
                     
                  
                  
                     
                  
               
               Forslaget har ingen finansielle virkninger. Erhvervsdrivende i denne sektor kunne anvende suspensive toldordninger (som f.eks. "endelig anvendelse", "aktiv forædling" eller "toldoplag"), selv før Rådets forordning (EF) nr. 1147/2002 trådte i kraft, og det aktuelle forslag rummer ingen væsentlige ændringer af den eksisterende lovgivning. 
            
            
               Til orientering beløber toldsatserne svarende til mængden af importen i EU med "luftdygtighedsattester" for 2016 sig skønsmæssigt til 560 mio. EUR.  
            
            
            
               3.FORHOLDSREGLER MOD SVIG
            
            
               Ved forordningens artikel 3 er det fastsat, at toldmyndighederne kan anmode om en ekspertudtalelse fra en repræsentant for de nationale luftfartsmyndigheder for importørens regning, hvis de har en begrundet mistanke om, at certifikater er forfalskede.
            
            
         
         
            
                  
                     (1)
                  
                        Rådets forordning (EF) nr. 1147/2002 af 25. juni 2002 om midlertidig suspension af de autonome satser i den fælles toldtarif ved indførsel af visse varer med luftdygtighedsattester (EFT L 170 af 29.6.2002, s. 8).
               
               
                  
                     (2)
                  
                        Kommissionens forordning (EU) nr. 748/2012 af 3. august 2012 om gennemførelsesbestemmelser for luftdygtigheds- og miljøcertificering af luftfartøjer og hermed forbundet materiel, dele og apparatur og for certificering af konstruktions- og produktionsorganisationer (
                  
                     EUT L 224 af 21.8.2012, s. 1
                  
                  ). 
               
               
                  
                     (3)
                  
                  
                        Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1).
                  
               
               
                  
                     (4)
                  
                        Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13).
               
               
                  
                     (5)
                  
                        Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (EUT L 269 af 10.10.2013, s. 1).